DOI: 10.14457/tu.the.2015.1093
title: การเข้าถึงสินเชื่อรายย่อยเพื่อการประกอบอาชีพภายใต้การกำกับ (สินเชื่อ Nano Finance) ของประชาชนรายย่อยในกรุงเทพมหานคร

description: การศึกษาเรื่อง การเข้าถึงสินเชื่อรายย่อยเพื่อการประกอบอาชีพภายใต้การกำกับ (สินเชื่อ Nano Finance) ของประชาชนรายย่อยในกรุงเทพมหานคร มีวัตถุประสงค์เพื่อสำรวจสถานการณ์การเข้าถึงสินเชื่อ Nano Finance ในปัจจุบัน และเพื่อศึกษาปัญหา อุปสรรค ในการเข้าถึงสินเชื่อ Nano Finance ของประชาชนรายย่อยในกรุงเทพมหานคร เพื่อก่อให้เกิดองค์ความรู้เกี่ยวกับมาตรการสินเชื่อเพื่อสนับสนุนการเข้าถึงแหล่งเงินทุน และนำมาปรับใช้เป็นแนวทางในการดำเนินนโยบายภาครัฐต่อไปในอนาคตการศึกษานี้ผู้วิจัยได้นิยามประชาชนรายย่อยในกรุงเทพมหานคร หมายถึง ประชาชนที่ต้องการนำเงินไปประกอบอาชีพแต่ไม่สามารถเข้าถึงสินเชื่อในระบบได้ หรือประชาชนที่ต้องการประกอบอาชีพ หรือเพื่อเป็นทุนขยายกิจการ หรือประชาชนที่มีรายได้ไม่แน่นอน เช่น ค้าขาย รับจ้างทั่วไป ลูกจ้าง ธุรกิจส่วนตัว เป็นต้น โดยใช้ข้อมูลประเภทปฐมภูมิ (Primary Data) จากการเก็บแบบสอบถาม และการสัมภาษณ์เชิงลึก ซึ่งสามารถสรุปการแบ่งกลุ่มได้เป็นกลุ่มที่เข้าถึงสินเชื่อ และกลุ่มที่เข้าไม่ถึงสินเชื่อ Nano Finance ทั้งนี้ ใช้วิธีการวิเคราะห์ข้อมูลเชิงปริมาณ และวิธีการวิเคราะห์ความถดถอยโลจิสติคแบบ Binary Logistic เพื่อศึกษาความสัมพันธ์ของปัจจัยที่มีผลต่อการเข้าถึงสินเชื่อ Nano Finance ของประชาชนรายย่อยในกรุงเทพมหานครผลการศึกษา พบว่า กลุ่มที่เข้าถึงสินเชื่อ Nano Finance จำนวน 316 คน แบ่งออกเป็น 2 กลุ่ม คือ กลุ่มที่ 1 กรณีที่ขอกู้ และได้รับอนุมัติสินเชื่อ โดยผู้ขอสินเชื่อส่วนใหญ่มีวัตถุประสงค์เพื่อนำเงินไปประกอบอาชีพ เพื่อลงทุนขยายกิจการเดิม และให้ความสำคัญกับปัจจัยด้านอัตราดอกเบี้ยเป็นธรรมมากที่สุดในการเลือกรับบริการสินเชื่อ Nano Finance สำหรับกลุ่มที่ 2 กรณีที่มีความสามารถในการขอสินเชื่อ แต่เลือกที่จะไม่ขอสินเชื่อ และไม่มีความต้องการสินเชื่อ โดยมีสาเหตุมาจากมีแหล่งเงินทุนของตนเองเพียงพอและไม่อยากมีหนี้สินหรือไม่อยากมีหนี้เพิ่มขึ้น กลุ่มที่เข้าไม่ถึงสินเชื่อ Nano Finance จำนวน 101 คน แบ่งออกเป็น 2 กลุ่ม คือ กลุ่มที่ 1 กรณีที่ขอกู้ แต่ไม่ได้รับอนุมัติสินเชื่อ โดยผู้ขอสินเชื่อส่วนใหญ่มีวัตถุประสงค์เพื่อใช้เป็นเงินทุนหมุนเวียนในครัวเรือน ทุนหมุนเวียนในกิจการ และให้ความสำคัญกับปัจจัยด้านอัตราดอกเบี้ยเป็นธรรมมากที่สุดในการเลือกรับบริการสินเชื่อ Nano Finance สำหรับกลุ่มที่ 2 กรณีที่มีข้อจำกัดในการเข้าถึงสินเชื่อ โดยผู้ขอสินเชื่อมีความต้องการสินเชื่อ Nano Finance แต่เลือกที่จะไม่ขอรับบริการ ส่วนใหญ่มีสาเหตุมาจากไม่มีรู้จักและไม่มีข้อมูลของสินเชื่อ Nano Financeจากการวิเคราะห์ข้อมูลเชิงสถิติด้วยวิธีการวิเคราะห์ความถดถอยโลจิสติคแบบ Binary Logistic พบว่า ปัจจัยด้านรายได้ที่เพิ่มขึ้นมีผลต่อโอกาสในการเข้าถึงสินเชื่อ Nano Finance เพิ่มขึ้น สำหรับปัจจัยด้านสถานภาพโสด ปัจจัยด้านอาชีพรับจ้างทั่วไป อาชีพลูกจ้าง (รายวัย/รายเดือน) อาชีพธุรกิจส่วนตัว และพนักงานบริษัทเอกชน รวมทั้งปัจจัยด้านการมีภาระหนี้สินอื่น ๆ มีผลต่อโอกาสในการเข้าถึงสินเชื่อ Nano Finance ลดลงจากผลการศึกษา พบว่า ปัจจุบันปัญหาและอุปสรรคในการเข้าถึงสินเชื่อ Nano Finance ของประชาชนรายย่อยในกรุงเทพมหานคร มีสาเหตุมาจากประชาชนรายย่อยในกรุงเทพมหานครส่วนใหญ่มีคุณสมบัติไม่ผ่านเกณฑ์ที่บริษัทกำหนด ได้แก่ ผู้ขอสินเชื่อมีประวัติค้างชำระในเครดิตบูโร ผู้ขอสินเชื่อไม่มีบุคคลค้ำประกันหรือบุคคลค้ำประกันมีประวัติค้างชำระในเครดิตบูโร จึงถูกกีดกันเนื่องจากผู้ขอสินเชื่อมีความเสี่ยงจากกรณีหนี้สูญ ผู้ขอสินเชื่อมีรายได้ไม่แน่นอน มีสถานะการเงินไม่มั่นคง และมีข้อจำกัดด้านประสบการณ์ในการดำเนินกิจการ นอกจากนี้ผู้ที่ต้องการสินเชื่อแต่เลือกที่จะไม่ขอรับบริการส่วนใหญ่มีข้อจำกัดด้านความรู้ ไม่รู้จักสินเชื่อ Nano Finance และความไม่สมมาตรของข้อมูล